Papersnake/gushiwen huggingface dataset:
题太白祠堂
喻良能（宋代）

潮生采石波涛险，秋入青山草木寒。
千古风流无处觅，空吟亭北倚栏干。
水东流
洪亮吉（清代）

欲要君，四十启。欲争君，二千骑。东帝不成作西帝。

征途歔欷，悲啼勿啼。君心有南北，此水无东西。水东西，犹入海，魏东西，天命改。
次韵姚监丞斫脍
方岳（宋代）

冰盘飞缕落芳馨，雪色微红糁玉霙。
唤起笭箵十年梦，诗肠平截鹭波清。
题仙人骑白鹿图赠魏使君
李攀龙（明代）

少室仙人玉不如，飘摇来自太林墟。已参白鹿云中驾，复把青羊洞里书。

二女三花相绮丽，霜毛短发共萧疏。使君何让临淮守，夹毂双随五马车。
送考功刘大著出守嘉禾分韵得相字
程公许（宋代）

夙昔抱奇志，取友周四方。远游阻风尘，隐思郁衷肠。

羞以麋鹿阻，缀兹鸳鹭行。三年去复还，同省皆望郎。

刘侯交最久，德履金玉相。佩琼矫众嫭，制荷耿孤芳。

暂寄锦衾直，倚登白玉堂。忽以刺郡请，翻然整归装。

安舆拥鹤发，怀绶荣锦乡。那知槜李城，骑竹喧道傍。

矫首候鸣驺，如渴须饮浆。紫禁屡入对，从前几封章。

肯袖活国手，春畴课耕桑。纳约易为入，公宁久回翔。

熟看气弘毅，致远可易量。蹇我归未能，迟留重惭惶。

亦思丐一麾，庶以毫发偿。乐莫乐心知，执手歌慷慨。

安得飞霞佩，云霄相颉颃。
闻二十八日之报喜而成诗七首 其五
朱熹（宋代）

汉节荧煌直北驰，皇家卜世万年期。东京盛德符高祖，说与中原父老知。
读赵
张嵲（宋代）

汉武余威信未穷，单于来见未央宫。
如何运偶鸿嘉主，樊嫕宫中作女戎。
爱闲
止庵法师（明代）

一生心事只求闲，求得闲来鬓已斑。
更欲破除闲耳目，要听流水要看山。
次韵何宪题鲁池州通隐堂
王十朋（宋代）

朝市隐诚好，山林通更嘉。出非专为米，去亦不期瓜。

下惠何妨介，东方未用夸。池州知此道，无愧仲连家。
钱相士邂逅灵山阁 其一
韩淲（宋代）

玉溪深处灵山阁，一片孤云飞野鹤。从人索相问穷通，照破髑髅错不错。
富阳妙庭观董双成故宅发地得丹鼎覆以铜盘承
苏轼（宋代）

鼎在耳二首人去山空鹤不归，丹亡鼎在世徒悲。
可怜九转功成后，却把飞升乞内芝。
琉璃击碎走金丹，无复神光发旧坛。
时有世人来舐鼎，俗随鸡犬事刘安。
葛仙翁钓台
华镇（宋代）

闻说风流谢客儿，鸰原相应日鸣飞。仙翁遗迹云深处，携手行吟送落晖。
送庐陵李宰养直之官兼呈刘寺簿四首
彭龟年（宋代）

治邑即治家，爱民如爱己。
不须驰广莫，观远自近始。
君才成风斤，鼻垩有余地。
吾言尚敢狂，快处须反视。
乞宽禅师瘿山罍呈宣供奉
李益（唐代）

石色凝秋藓，峰形若夏云。
谁留秦苑地，好赠杏溪君。
甲子立春口号四首 其二
周紫芝（宋代）

春来玉烛又初调，尽喜官仪是汉朝。御道雪晴方试辇，彤庭日暖渐闻韶。
诗送元晦尊兄
张栻（宋代）

君侯起南服，豪气盖九州。
顷登文石陛，忠言动宸旒。
坐令声利场，缩颈仍包羞。
却来卧衡门，无愧知日休。
尽收湖海气，仰希洙泗游。
不远关山阻，为我再月留。
遗经得紬绎，心事两绸缪。
超然会太极，眼底无全牛。
惟兹断金友，出处宁殊谋。
南山对床语，匪为林壑幽。
白云政在望，归袂风飕飀。
朝来出别语，已抱离索忧。
妙质贵强矫，精微更穷搜。
毫厘有弗察，体用岂周流。
驱车万里道，中途可停辀。
勉哉共无斁，邈矣追前修。
齐云亭凭高有感
宋祁（宋代）

凭高极目意茫然，坐对淮南摇落天。
空把归心同客雁，遂将缄口伴寒蝉。
一罇醒醉黄花外，万事萧条白发前。
谁取长弓射鸟翼，休教西日送凋年。
辛未闰四月即事 其五
张九成（宋代）

种槿已五载，入门幽径深。拒霜偶然植，亦解成清阴。

晚凉新浴罢，松风披我襟。终日岸巾坐，阒无人见寻。

浩然媚幽独，发兴付瑶琴。
水北民家窗间有题夜深短檠灯功名平生心者戏成平侧
曹彦约（宋代）

诗书穷年灯，功名平生心。辛勤莺迁乔，哀鸣猿投林。

兰膏谁为容，朱弦无知音。安能如蜉蝣，随时安其阴。
银瓶飞瀑
彭赓皇（明代）

山峰突郁势嵯峨，秀拥屏围碧色多。海国烟霞笼宝树，一天星色灿云阿。

悬岩影泻千寻佩，曲涧声腾万顷波。道是玉龙飞不去，翻疑织女浣天河。
梦过城东谒洛阳尉杨应之
邵雍（宋代）

夜来清梦过城东，溪水分流径路通。
全似乘查上天汉，但无严子验行踪。
观竞渡
储光羲（唐代）

大夫沈楚水，千祀国人哀。习棹江流长，迎神雨雾开。

标随绿云江，船逆清波来。下怖鱼龙起，上惊凫雁回。

能令秋大有，鼓吹远相催。
九日亭
袁正规（宋代）

不愧嘉名取次题，寓情彷佛古人齐。
菊添细蕊金英重，松覆清幽盖影低。
上戴星辰全咫尺，傍躔日月自东西。
宜将斗酒频相属，靖节从来到处迷。
游净居寺（并叙）
苏轼（宋代）

净居寺，在光山县南四十里大苏山之南、小苏山之北。
寺僧居仁为余言：齐天保中，僧思惠过此，见父老问其姓，曰苏氏，又得二山名。
乃叹曰：吾师告我，遇三苏则住。
遂留结庵。
而父老竟无有，盖山神也。
其后僧智凯见思于此山而得法焉，则世所谓思大和尚、智者大师是也。
唐神龙中，道岸禅师始建寺于其地，广明庚子之乱，寺废于兵火，至乾兴中乃复，而赐名曰梵天云。
十载游名山，自制山中衣。
愿言毕婚嫁，携手老翠微。
不悟俗缘在，失身蹈危机。
刑名非夙学，陷阱损积威。
遂恐死生隔，永与云山违。
今日复何日，芒鞋自轻飞。
稽首两足尊，举头双涕挥。
灵山会未散，八部犹光辉。
愿従二圣往，一洗千劫非。
徘徊竹溪月，空翠摇烟霏。
钟声自送客，出谷犹依依。
回首吾家山，岁晚将焉归。
相府蒲桃歌
张云璈（清代）

相府蒲桃根似瓮，传自相公亲手种。相公种此才弱龄，七十余年岁华共。

蛟龙拿攫庭之隅，风雨终年任卷舒。千条惯舞流苏影，万颗疑垂照乘珠。

中台星坼方逾载，丹旐南归远言迈。公子都依垩室居，官僚空指沙堤在。

苑中早堕绿沈瓜，陇上俄来元甲队。绿野堂虚少客行，平泉花冷无人对。

萤照徒从幽径明，燕飞时有重帘碍。窗前鹦䳇绿无声，座上珊瑚红尚碎。

赁舂庑任别人来，朝天漏向何时待。庾信居然宋宅游，杜陵早动房池慨。

遽令小草失春晖，不使清芬有遗爱。叶叶还同路柳芟，枝枝翻作甘棠败。

我曾读书此树下，小院房栊最清暇。每见春时起蛰根，嫩绿离离堆满架。

月中清影过墙来，雨后轻梢向空亚。合教马乳酦新醅，一斛凉州夜光泻。

岂知转眼不堪看，无复余阴覆台树。相公平生有清德，物玩从来不少借。

定知此树恋公恩，同公荣寿还同谢。我思手泽空怦怦，未免今昔萦心情。

不及当年崇让宅，牡丹犹伴玉溪生。
白菊
宇文虚中（宋代）

西风萧飒百草黄，南斋白菊占秋芳。主人好事不专飨，撷送客馆分幽香。

幽香清艳两难得，冰雪肌肤龙麝裛。悄然坐我蕊珠宫，玉斧瑶姬皆旧识。

仙家蓻菊名日精，我今号尔为月英。月中风露秋夕好，感此仙种来曾城。

凭君传与金天令，月与霜姿驻清景。重阳好伴白衣来，五柳先生忆三径。
仁宗皇帝挽词七首 其四
蔡襄（宋代）

俭薄留遗诏，遵行在继承。桐棺会稽冢，瓦器孝文陵。

阙外秋萤度，林端晓月澄。须知无可欲，终古不骞崩。
咸平读书堂
陈师道（宋代）

昔人三百篇，善世已有余。
後生守章句，不足供嗫嚅。
一登吏部选，笔砚随扫除。
闭合画眉妩，隔屋闻歌呼。
奉公用汉律，宁复要诗书。
俛首出跨下，枉此七尺躯。
今代陶朱公，不作大梁屠。
计然特未用，意得轻全吴。
为邦得畿县，政密自计疏。
宁书下下考，不奉急急符。
用意簿领外，筑室课典谟。
平生五千卷，还舍不问涂。
近事更汉唐，稍以诗自娱。
复作无事饮，醉卧拥青奴。
桃李春事繁，轩窗画景舒。
鸣屋鸠渴雨，窥帘燕哺鶵。
休吏散篇帙，风篁献笙竽。
听然一启齿，斯民免为鱼。
沐浴启圣僧舍与赵德麟邂逅
苏轼（宋代）

南山北阙两非真，东颍西湖迹已陈。
季子来归初可喜，老聃新沐定非人。
酒清不醉休休暖，睡稳如禅息息匀。
自笑尘劳馀一念，明年同泛越溪春。
送王镐之邵武省亲
郭钰（元代）

青青杨柳陌，之子晨巾车。去乡不云苦，揽辔驰复驱。

严君守名郡，长怀音问疏。再拜问起居，千里欢有馀。

綵衣捧绿酒，紫袍映白须。上言尚书军，声振东南隅。

下言太夫人，年高色敷腴。我虽邑子贱，问信抱区区。

官寮展良觌，见子文采殊。定云渥洼水，生此汗血驹。

故家三槐树，功名遂良图。愿言慎徒旅，令德忠孝俱。
点绛唇·一瞬光阴
张抡（宋代）

一瞬光阴，世人常被芳菲恼。玉壶频倒。惟恨春归早。何似逍遥，物外寻三岛。春长好。瑞芝瑶草。春又何曾老。
飞来寺右林莽中寻达磨石小憩戏作一转语
黄佐（明代）

淩空飞锡结嶙峋，薝卜香中草自春。鸟度云移今此世，鸿冥天阔我何人。

羲娥断送千年梦，龙象终成一聚尘。便合拈花发微笑，沧波无语月华新。
寄刘叔骥兼索远斋伯瑞仲文叔鱼叔骥和叔太和
赵蕃（宋代）

苕溪往来非不款，何山道场况非远。
如何著脚竟无缘，孤我平生看山眼。
刘郎生长在溪山，吸光饮绿岁月闲。
不惟人作晋宋样，更觉诗参简远间。
向来稍得相酬唱，别后阙然难屡枉。
况今结束事西浮，那可无诗道遐想。
远斋视我犹其子，伯仲视我乃其季。
傥能俱寄绝妙辞，更约髯参并表弟。
寿蜀帅
李曾伯（宋代）

霄汉当年把绣衣，载持斋钺建侯珪。
春城月淡铜梁北，夜檄星沉玉垒西。
外阃规模萧葛上，中朝动望范韩齐。
枫宸侧席亲贤久，早晚鸣珂步相堤。
偈颂一百五十首
释心月（宋代）

寰中天子勑，塞外将军令。
佛祖出头，也须乞命。
今日合作麽生，将逐符行。
送张王臣还峡州兼属峡守郭郎中季勇二首
赵蕃（宋代）

九州四海张安国，翰墨文章自出奇。
无复若人空阁象，忽逢难弟更名诗。
流风善政未云远，家世斯文当属谁。
我愧不堪门户寄，相逢叹息在于斯。
玉清昭应宫上尊号三首
真宗（宋代）

皇灵垂祐，洪福弥隆。
祗率绵宇，洁祀真容。
严恭奉册，对越清躬。
睟容肃穆，懿号尊荣。
礼成乐举，福禄来同。
之官新定寓兴三首
张伯玉（宋代）

溪山千古绝浮埃，时拂朝衣上钓台。
却恐被它渔父笑，糟醨不啜又閒来。
次韵书怀
黄庚（元代）

风霜头已白，悔不早归耕。
客路远千里，儒冠误一生。
世情云共薄，心事月同明。
老去便疏散，逢人懒送迎。
夜思寄苏子平秘丞
文同（宋代）

乱竹敲风远，高松过雨凉。
检书防落烬，下幕恐遗香。
好月娟娟上，轻云苒苒长。
端令阻佳客，不得共清觞。
侨屋睹燕葺旧巢因赠
宋祁（宋代）

穷檐双越燕，一再共年华。
巢户差眠尾，泥痕燥哺花。
惜无文杏庇，犹免翠帘遮。
所赖同鸡德，新丰遂识家。
春日宿田家
薛稻孙（清代）

泥涂岁序剧骎骎，烟火蓬茅养道心。护鸭船围新柳港，放牛人去小桃林。

盈前社酒遭田父，短后征衣怪野禽。对此萧然名利淡，一蓑一笠胜朝簪。
秋日杂诗 其三
边连宝（清代）

绿树何葳蕤，膏泽发其荣。美人竞采摘，皓腕攀繁英。

娇爱比金翠，簪鬓光晶莹。采摘所不及，枝耸入青冥。

惊飙一夕起，飘飘堕沟塍。长谢娉婷侣，但与蛙黾并。

为我语花枝，且可近檐楹。欲令美人摘，休作高峥嵘。
为陆守之题尊甫寒山旧庐图次张文端公韵
汪孟鋗（清代）

一篇故相迹镵邱，乞和而今遍贵游。谲委欲翻千尺瀑，嵚岑更上一层楼。

再传木石完无恙，五载云烟驶若流。此境此人殊足乐，斯文斯画迥生愁。
哀烈歌，为许初娘作
卢若腾（明代）

哀矣乎！哀妇烈；烈妇之操霜比洁，烈妇之骨坚于铁。

烈妇之冤天地愁，鬼神环视皆泣血。幼承闺训本儒风，长遵礼义无玷缺。

结发嫁得名家子，有志四方远离别；别婿归宁依父母，晨夕女红忘疲苶。

世乱穷乡靡安居，豪家搀入争巢穴；瞥见如花似玉人，多衒金珠买欢悦。

不成欢悦反成嗔，罗敷有夫词决绝；夜深豪客强相逼，拒户骂贼声不辍。

一时喧哗邻里惊，客翻赖主勾盗窃；举家拷掠无完肤，女呼父母从兹诀：我死必诉上帝知，莫患仇家怨不雪！

千箠万棓不乞怜，甘心玉碎花摧折。哀矣乎！哀妇烈；

夫婿归来讼妇冤，妇冤不白夫缧绁。道路有口官不闻，半畏豪威半附热。

我欲伐下山头十丈石，表章正气勒碑碣；我欲磨砺匣中三尺剑，反缚凶人细磔剟。

时当有待志未伸，慷慨歔欷歌一阕。哀矣乎！哀妇烈。
上清储祥宫
蒋之奇（宋代）

万计损珠宝，千章列栋楹。秋毫思颊挫，不日庆釐成。

青简流芳远，丹书霈泽倾。袖人罔恫怨，道路沸欢声。
句 其一
黄祖润（宋代）

何须更辨伤春谤，岁岁飘零不及春。
舜庙
林景熙（宋代）

声断薰弦万壑幽，三千年事水空流。
衮衣剥落星辰古，野庙凄凉鹿豕秋。
孝友风微惟故井，神明胄冷尚荒州。
九疑回首孤云远，老泪斑斑楚竹愁。
边思
胡宿（宋代）

劲气初折胶，奔书闻插羽。
寒金刁斗鸣，夕火兜零举。
霜威画角雄，月思清笳苦。
骠骑出鏖兵，轻车前确虏。
一鼓击名王，三捷献英主。
天山挂雕弓，玉塞休强弩。
龙额近封侯，华堂盛歌舞。
员蓢春回喜赋因柬郑君
苏球（明代）

栖迟江国思悠然，黯淡斜阳闪晚天。冬尽谁歌黄竹雪，春回喜见绿杨烟。

船头邀月三更醉，谷口生云一水连。惆怅思君何处是，桃花红遍海村边。
菊有黄花为彦逢弟寿
王之道（宋代）

正色憎桃李，凌霜见嫩黄。
有同高士操，常占晚秋芳。
袅袅金风软，漙漙玉露光。
君恩隆一束，时令应重阳。
幸遇桑蓬庆，欣逢麴米香。
敢因难老祝，採掇奉瑶觞。
酬张仲巽见督龙山之游
郑獬（宋代）

倒尊掷帽愧新诗，后日欢游亦可追。
自是东风多逸兴，不关南郡出游迟。
乞酒
姚合（唐代）

闻君有美酒，与我正相宜。溢瓮清如水，黏杯半似脂。

岂唯消旧病，且要引新诗。况此便便腹，无非是满卮。
留题镇阳潭园
欧阳修（宋代）

官虽镇阳居，身是镇阳客。
北园潭上花，安问谁所植。
春风无先潭，烂漫争红白。
一花聊一醉，尽醉犹须百。
而我病不饮，对花空叹息。
朝来不能归，暮看不忍摘。
谓言花纵落，满地犹可席。
不来才几时，人事已非昔。
芳枝结青杏，翠叶新奕奕。
落絮风卷尽，春归不留迹。
空余绿潭水，尚带余春色。
疑春竟何之，意谓追可得。
东西遶潭行，蜂鸟已寂寂。
惘然无所依，归驾不停轭。
寓兴诚可乐，留情岂非惑。
至今清夜梦，犹遶北潭北。
夜游宫·春语莺迷翠柳
吴文英（宋代）

春语莺迷翠柳。烟隔断、晴波远岫。寒压重帘幔拕绣。袖炉香，倩东风，与吹透。
花讯催时候。旧相思、偏供闲昼。春澹情浓半中酒。玉痕销，似梅花，更清瘦。
杂兴
张镃（宋代）

城河固金汤，谷帛堆丘山。
雷风走号令，足以威百蛮。
秦人昔恃此，烧书无愧颜。
丛祠夜篝火，赤蛇先据关。
谁知小国鲁，抗衡齐晋间。
独能秉王礼，足以销邻奸。
舞干服三备，可仰其可攀。
明妃梦回汉宫次浮翠轩吴夫人韵
王端淑（清代）

一自明妆出未央，空留遗恨在昭阳。琵琶曲尽关山泪，环佩声归塞上霜。

宿雁残更移晓幕，依人落月下空床。旧时纵有三秋怨，不及穹窿此夜长。
白发吟
五迈（宋代）

明发览青铜，寸白坠华簪。
悬知不能免，岂意遽见侵。
忆昔随群儿，总角混青衿。
纵弱不好弄，既冠知惜阴。
时开磊块胸，浇之以古今。
二十偕计书，进士路欹嵌。
迟迟十四年，一第酬苦心。
今年已六六，暮景来侵侵。
一发照我眸，众发立森森。
忽然一失笑，政要渠相寻。
有田愿种玉，有腰愿重金。
富贵岂不好，劳鹿那能禁。
何如一床书，侑之绿绮琴。
远参兰茝香，清玩山水音。
高歌月满架，醉卧斗横参。
待教头半白，挂冠老山林。
饮犊青草浦，盟鸥白沙浔。
凭虚唤张陆，听我白发吟。
紫荆道中
易宗瀛（清代）

四围山色里，径踏乱流分。藜杖閒黄叟，松声冷绿云。

高烟双鸟没，落日一人耕。解悟林泉意，幽光肃听闻。
自归耕篆畦见村妇有摘茶车水卖鱼汲水行馌寄
舒岳祥（宋代）

田头车水妇，拘水要流通。
乌帽掀炎日，青裙鼓晚风。
翻翻循故步，踏踏似虚空。
听取劳歌意，生身莫嫁农。
唐多令·苕溪有牧之之感
尹焕（宋代）

蘋末转清商，溪声共夕凉。缓传杯、催唤红妆。慢绾乌云新浴罢，裙拂地、水沉香。
歌短旧情长，重来惊鬓霜。怅绿阴、青子成双。说著前欢佯不睬，飏莲子、打鸳鸯。
筠州同陈主簿游园
徐照（宋代）

一见情先熟，相同野外行。
林园仙士守，笔砚小童擎。
鸟上阶除近，冰悬石窦明。
知君吟易就，清思逼寒生。
拨剌吟
弘历（清代）

拨剌复拨剌，回塘渌波活。藻荇才梳翠，澄鲜液池阔。

锦鳞识筛候，游泳其尾鱍。如鸟孳春日，如鹿鸣秋末。

万物各有时，至理不可夺。惟人秉最灵，冬裘而夏葛。

此中苟有蔽，彝伦反不达。所以圣人道，食饮于饥渴。
经月少雨无雷连日方闻之
韩淲（宋代）

雨阴经月未闻雷，风驾浓云电倏开。天尽荧荧横屋去，地高倏倏下檐来。

浪明潮海琼瑶碎，声撼山林翠碧堆。暑气便回梅气润，老农无复虑田莱。
證道歌 其一一八
释印肃（宋代）

廓然莹彻周沙界，言语难诠无可解。别传一句了非言，妙契圆通观自在。
放旅枝（元和十年冬作）
白居易（唐代）

九江十年冬大雪，江水生冰树枝折。百鸟无食东西飞，

中有旅枝声最饥。雪中啄草冰上宿，翅冷腾空飞动迟。

江童持网捕将去，手携入市生卖之。我本北人今谴谪，

人鸟虽殊同是客。见此客鸟伤客人，赎汝放汝飞入云。

枝枝汝飞向何处，第一莫飞西北去。淮西有贼讨未平，

百万甲兵久屯聚。官军贼军相守老，食尽兵穷将及汝。

健儿饥饿射汝吃，拔汝翅翎为箭羽。
四序回文十二首 其一 冬
宇文虚中（宋代）

鹘健呼风急，乌啼促景残。窟深宜兔蛰，蒲折荫鱼寒。
齐天乐
苏穆（清代）

一番花信东风了，匆匆落梅多少。日暖烟轻，池清水皱，海月初生林杪。

西窗夜悄，怪尽日飞英，尚萦怀抱。野寺钟，暗催前梦过琼岛。

天涯谁念倦旅，料婵娟万里，堪共吟啸。镜里溶云，帘前点雪，几度阑干低绕。

莺声弄巧。甚絮絮深情，向人频道。总惜春归，奈春归自好。
和孙廷平坦嵩山十首 其五 云际钟
韩维（宋代）

层云冒诸岭，迢迢起何处。稍与暝烟沉，还随晚风度。

声绝人倚楼，东风月才吐。
吟红阁小坐
夏伊兰（清代）

尘积借风除，屋敝延花补。山云觑无人，滃然入牖户。
偈二首
释胜（宋代）

即心即佛几人知，立雪齐腰只得皮。
四海浪平龙玩宝，尽他蝼蚁撼须弥。
断酒
徐夤（唐代）

因论沈湎觉前非，便碎金罍与羽卮。采茗早驰三蜀使，

看花甘负五侯期。窗间近火刘伶传，坐右新铭管仲辞。

此事十年前已说，匡庐山下老僧知。
月潭歌
陆深（明代）

青天一片月，堕影万丈潭。上下本空同，水月自相涵。

月潭先生人中豪，家住东海之东皋。心胸潇洒了不染，肯与世路冲风涛。

早年文史富笔砚，中岁节介何其高。秘传别有郭氏诀，直欲万里空秋毫。

月潭子，真地仙。寻山问水废白日，弹冠结绶还当年。

方今天子神且圣，虎拜鹄立金銮前。愿将玉兔长生药，并献水底骊龙涎。

乾坤朗照湖海静，予欲秋江弄月圆。
请人看梅
朱诚泳（明代）

桃李争春不耐寒，老龙独向雪中蟠。孤标只许青松侣，冷艳从中白眼看。

瀹茗赋诗聊酝藉，巡檐索笑足盘桓。合欢不是无杯酒，似怪风情近牡丹。
休日
陆游（宋代）

赐休暂许养衰残，静院翛然昼掩关。
酿酒移花调护闷，弄琴洗砚破除闲。
与人多忤谗消骨，报国无功愧满颜。
一寸归心向谁说，小屏依约剡中山。
和阎灏重阳见赠二首 其二
范纯仁（宋代）

登高宜不负良期，须信时光似隙晖。碧穗引炉香满坐，黄金绕席菊成围。

物华旋逐鸣飙减，客思空随去雁飞。莫讶尊前偏醉倒，醉乡才到便忘归。
酬卫八雪中见寄
高适（唐代）

季冬忆淇上，落日归山樊。旧宅带流水，平田临古村。

雪中望来信，醉里开衡门。果得希代宝，缄之那可论。
赠实际英上人
吕江（宋代）

实际即为诚，中庸说著形。
晓来雷雨过，七十二峰青。
宿西湖净寺听僧乐梵呗
赵善漮（宋代）

天涯知已集琳宫，文武升沉气味同。
仙乐几回来座上，梵音半夜落天中。
幻身何日脱尘劫，慧眼於今识色空。
兴尽归来情不尽，晨昏隐隐丽谯东。
赵孟頫夏木垂阴
弘历（清代）

树如张盖山如滴，支架茅斋俯碧泠。永昼同人一商榷，应缘定武获兰亭。
再次叔通来字诗字韵二首
刘学箕（宋代）

秋云冥冥未开霁，搔首怀人人未来。
特地送将双鲤去，果然换得两诗回。
寿敬人上座六十初度
释今壁（明代）

短发长眉一衲轻，古榕深屋老閒情。不知岁月归何处，聊共云山乐此生。

白昼听潮沧海远，中宵看月草堂清。一千七百无今日，人世犹传宝掌名。
次韵赵景伯南岩
韩淲（宋代）

披藿南岩寺，无僧林荡虚。崖悬徒可望，泉滴又何居。

时世悠悠转，心情落落疏。山行有吟啸，佳处莫踌躇。
同舍会饮金明沼上书事
司马光（宋代）

日华骀荡金明春，波光净绿生鱼鳞。
烟深草青游人少，道路苦无车马尘。
石渠诸君职事简，载酒撷花车花晚。
浮舟逐胜任所之，箕踞狂歌扣舷板。
眼化耳热气愈豪，掷杯击案声嗷嗷。
惊沙飒飒绕洲渚，鱼龙迁去避找曹。
人生大料无百岁，贵贱贤愚同一致。
在家肴蔌馀几何，一日风肖不宜弃。
次韵慈奥寂照院僧石岩花
史浩（宋代）

溪山朔雪销篱落，始闻花信惊梅萼。韶华一瞬掉头去，满眼园林成翠幄。

谁知幽谷犹藏春，万蒂千跗意态新。霞光分彩气欲热，露浥燕脂色未匀。

墨工绘句谩称好，不见此花空到老。子美羞看黄四蹊，退之不数红云岛。

天下健步吾能用，拟擘云头骑綵凤。叫阍乞与生香归，只许牡丹名并飞。
郊庙朝会歌辞建隆乾德朝会乐章二十八首
佚名（隋代）

接圣宅神都，方来五过区。
国贤熙帝载，灵命握乾符。
至化当纯被，斯文盖诞敷。
车书今混一，圣治奉三无。
与友人话别
杜荀鹤（唐代）

客路行多少，干人无易颜。未成终老计，难致此身闲。

月兔走入海，日乌飞出山。流年留不得，半在别离间。
次韵师厚病间十首
黄庭坚（宋代）

身病心轻安，道肥体癯瘦。
好怀当告谁，四墙枣红皱。
负暄不可献，扪虱坐清昼。
端有真富贵，千秋万年後。
乍晴
郑刚中（宋代）

几日春山雨作霖，晓风端为破重阴。
登楼物色浑如画，倚槛情怀未易吟。
万里斜阳鸟飞去，四围烟树客愁深。
个中定有超然法，趺会端须仔细寻。
登金山
李焘（宋代）

金山何处好，四顾不相连。
窗迥前无地，波澄下有天。
堂留三楚客，门泊五湖船。
暝色关诗思，江笼两岸烟。
虞美人（寒食泛舟）
叶梦得（宋代）

平波涨绿春堤满。渡口人归晚。短篷轻楫费追寻。始信十年归梦、是如今。

故人回望高阳里。遥想车连骑。尊前点检旧年春。应有海棠犹记、插花人。
守岁
张泰开（清代）

暮景光如驶，连宵绛烛然。自怜仍故我，却喜又新年。

儿检通家帖，孙哗压岁钱。老夫无一事，枯坐半成眠。
题万青楼楼不名而题曰万青楼志也四首 其四
谢元汴（明代）

文章谁后死，奇险自开山。肃月平蝉讼，光风正草奸。

枝强鸟不武，篆蚀石能班。笑我瘦郊岛，蚕吟秋卷删。
徐制准挽辞
方回（元代）

纷纭钟鼎误公卿，孰与山林保令名。
不共鹄袍争举业，早令熊辔绍诗声。
人间倏忽惊兴废，物外从容了死生。
何限貂蝉无葬地，一丘风月自佳城。
过平望三首
杨万里（宋代）

岂但湖天好，诸村总可人。
麦苗染不就，茅屋画来真。
行止随缘著，江山到处新。
十年三过此，赢得鬓如银。
鹧鸪天
徐俯（宋代）

宜笑宜颦掌上身。能歌能舞恶精神。脸边红入桃花嫩，眉上青精柳叶新。

娇不语，易生嗔。尊前还是一番春。深杯百罚重拚却，只为妖饶醉得人。
清平乐（过吴见屠存博近诗，有怀其人）
张炎（宋代）

五湖一叶。风浪何时歇。醉里不知花影别。依旧空山明月。

夜深鹤怨归迟。此时那处堪归。门外一株杨柳，折来多少相思。
伤桃源薛道士
刘禹锡（唐代）

坛边松在鹤巢空，白鹿闲行旧径中。
手植红桃千树发，满山无主任春风。
端午日帖子词 其三
孙觌（宋代）

方均宝笈千龄药，又赐金盘五色瓜。从此仙源深福远，绵绵不独颂周家。
湖上望匡庐
梁民相（明代）

方舟凌广湖，挂席南风驶。湖水荡悠哉，东西旷涯涘。

匡庐之山何崔嵬，居然形势向湖开。青天缥缈烟霞窟，白日照耀金银台。

延袤周遭五百里，诸峰矗矗干霄起。牙错封提两郡雄，阴晴坐变千崖里。

瀑布常飞双白虹，东林早晚坐闻钟。白莲池上今谁主，三笑溪边尚有踪。

其中幽胜难缕指，洞天福地应无比。杖履真堪托此山，红尘趍走徒为尔。

平生几度此经过，梦想神游日已多。未能长往空回首，杀杀山灵奈尔何。
修竹百竿才欣种植佳篇五首旋辱咏歌若无还答
李昉（宋代）

青青郁郁影疏疏，碧嶂移根到我居。
为爱绿阴时遗扫，恐伤新笋不教锄。
勾牵好鸟啼幽槛，摇摆清风上碧虚。
栽得此群右有幸，入他仙客咏吟余。
次韵梅山弟感春
陈著（宋代）

老来危迹感秋蓬，万事都归马耳风。
百五节为春好处，两三年在乱离中。
溅花难禁少陵泪，缚柳休辞韩子穷。
最是残镫风雨夜，杜鹃声里梦西东。
霜晓
杨万里（宋代）

霜重晓未觉，日高融始寒。
空墙半根湿，落叶片声乾。
恼啼鸦
张昱（元代）

朝啼人尽睡，暮啼人厌闻。非关毛羽恶，不入凤凰群。
浣溪沙 其四
顾夐（五代）

惆怅经年别谢娘，月窗花院好风光，此时相望最情伤。

青鸟不来传锦字，瑶姬何处锁兰房，忍教魂梦两茫茫。
同业师傅震园重宿灵洲山楼步月涛上人韵
何准道（明代）

抵足高楼夜未央，四窗海气绕绳床。心随止水闻清籁，语入诸天得妙香。

日月几何人易老，江山如昨意空长。数年迁走红尘路，今日从师觅睡方。
春贴子 东宫五首 其一
真德秀（宋代）

薄薄觚棱雪，融融甲观风。晴光挟和气，先到少阳宫。
出闽中四首 其二
姜特立（宋代）

千里携家一秃翁，一尊倒尽百愁空。野梅可是工迎客，排日开花到浙中。
送孟孺卿落第归济阳
岑参（唐代）

献赋头欲白，还家衣已穿。羞过灞陵树，归种汶阳田。

客舍少乡信，床头无酒钱。圣朝徒侧席，济上独遗贤。
东川清丝寄鲁冀州戏赠
苏轼（宋代）

鹅溪清丝清如冰，上有千岁交枝藤。
藤生谷底饱风雪，岁晚忽作龙蛇升。
嗟我虽为老侍従，骨寒只爱布与缯。
床头锦衾未还客，坐觉芒刺在背膺。
岂如髯卿晚乃贵，福禄正似川方增。
醉中倒著紫绮裘，下有半臂出缥绫。
封题不敢妄裁剪，刀尺自有佳人能。
遥知千骑出清晓，积雪未放游尘兴。
白须红带柳丝下，老弱空巷人相登。
但放奇纹出领袖，吾髯虽老无人憎。
睡起
陆游（宋代）

闲身喜午睡，睡起日犹早。
茂竹青入檐，幽花红出草。
苔钱亦满砌，护惜不忍扫。
宦情本自疏，此地可忘老。
寿制置吴侍郎
度正（宋代）

洙泗之根枯无芽，千五百年复生花。
章通句解到圣处，格高调生意易差。
南岳一登光万丈，下照百物穷幽遐。
天公欲振斯文绪，卓尔大雅生长沙。
淡如清庙有遗味，粹如白璧无纖瑕。
周旋礼乐今冠冕，弹压妖怪生镆铘。
翱翔秘馆育仪羽，岌页殿中峨触邪。
忽惊云雾蔽日月，一落湖海潜烟霞。
浮言既空望逾远，欻起仍乘使者车。
急祗临遣护襄汉，旋奉温诏来三巴。
春风所及自和气，坐令四境还桑麻。
五月渡沪臣敢惮，昼日三接恩意加。
皇心念尔蜀父老，因以与尔毋咨嗟。
但见田亩兴孝悌，已无稂莠劳梳爬。
洋洋韶濩出正始，一洗下俚之淫哇。
夤缘末学被罗致，得以文艺陪绛纱。
作兴诗书盛乐育，谓之文翁宁非耶。
蜀人德公盛于卫，思厚报之吟木瓜。
二阳寖长今初度，门无杂宾宾则嘉。
欲酌北斗荐眉寿，听我祝辞人无譁。
先生直上作舟楫，领袖夔契承勋华。
心回元化位天地，手挈魁柄扶邦家。
工师作室贵兼用，施置宁遗负与叉。
自怜愚锝无所似，独于诗书涉津涯。
有如使之执经侍，或能诵说圣人污。
生来好善优天下，珍重先生借齿牙。
得骐儿领解南都报书此寄勉 其一
王世贞（明代）

斋房寂寂篆烟微，忽有泥金叩竹扉。一日看花倾白下，千秋奕叶振乌衣。

弹将流水方成是，刖后连城始悟稀。最好鹿鸣歌宴罢，莫教恬澹与心违。
六月十九日游月牙泉
苏履吉（清代）

七载边关客，年年快此游。天高风扫暑，地僻径通幽。

酌酒邀同伴，看花豁远眸。归来聊纪胜，明日是新秋。
和张安道读杜集
苏辙（宋代）

我公才不世，晚岁道尤高。
与物都无著，看书未觉劳。
微言精《老》、《易》，奇韵喜《庄》、《骚》。
杜叟诗篇在，唐人气力豪。
近时无沈、宋，前辈蔑刘、曹。
天骥精神稳，层台结构牢。
龙腾非有迹，鲸转自生涛。
浩荡来何极，雍容去若遨。
坛高真命将，毳乱始知髦。
白也空无敌，微之岂少褒。
论文开锦绣，赋命委蓬蒿。
初试中书日，旋闻鄜畴逃。
妻孥隔豺虎，关辅暗旌旄。
入蜀营三径，浮江寄一艘。
投人惭下舍，爱酒类东皋。
漂泊终浮梗，迂疏独钓鳌。
误身空有赋，掩胫惜无袍。
卷轴今何益，零丁昔未遭。
相如元并世，惠子谩临濠。
得失将谁怨，凭公付浊醪。
哀宫保九峰翁 其二
林俊（明代）

倦客平陵赋茧窝，到门黄纸重如何。勉随星使瞻云日，却忆山人就薜萝。

梦易巳凭占数尽，启衾真自觉心多。景仁君实肝肠话，老泪溪头洒逝波。
把酒思闲事二首·其一
白居易（唐代）

把酒思闲事，春愁谁最深。
乞钱羁客面，落第举人心。
月下低眉立，灯前抱膝吟。
凭君劝一醉，胜与万黄金。
高宗皇帝挽词五首
李巘（宋代）

汉帝伤心地，羹墙梦正劳。
珠藏超赤水，鼎在泣乌号。
神藻光仍焕，仁风远更翱。
百皇谁比德，商庙独推高。
句
周文（先秦）

河分隋柳尽，路入楚云深。
缘识 其五十九
赵炅（宋代）

拊弄声相引，兼能辨五音。沈思调品切，句度更加吟。

紧慢弦中得，凝情指法深。精英闲雅澹，停歇世途心。
易守建业毅夫有诗赠别次韵五首 其二
陆佃（宋代）

凌晨寒日弄辉辉，我旆东来子旆西。对此销魂两无语，恨初相遇一何稽。

梅花可惜空随驿，鸥鸟多应不下溪。犹有往来鱼与雁，好将诗什当书题。
万年春·堪叹人人
马钰（金朝）

堪叹人人，波波劫劫贪名利。何时已。眼光落地。到此才方悔。虽有儿孙，要替应难替。辞生泪。甚家滋味。想着心先碎。
宜春苑
王安石（宋代）

宜春旧台沼，日暮一登临。
解带行苍藓，移身坐绿阴。
树疏啼鸟远，水静落花深。
无复增修事，君王惜费金。
初至郡斋书事
杨亿（宋代）

地去京华远，年逢旱暵馀。
群胥同黠马，比户甚枯鱼。
煦妪心空切，澄清志莫舒。
棼丝殊未治，错节讵能除。
听讼棠阴密，行春柳影疏。
宾筵求婉昼，僧舍问真如。
踰月窥除目，经时绝传车。
素餐徒自饱，投刃岂曾虚。
盈耳嫌敲扑，堆床厌簿书。
故园无数舍，长日欢归欤。
宫词
王仲修（宋代）

三伏金藏暑正隆，火云万里日轮红。
禁中自有清凉地，不借麻姑避暑宫。
座主赠司徒侍中宣献公挽词五首 其一
胡宿（宋代）

天下中庸德，人伦正始风。立朝周鼎重，当代禹门崇。

注意深黄阁，收神杳碧崧。苍生终古恨，尺璧在丘中。
秋日三首 其三
吕本中（宋代）

狱掾酸寒极，官曹冗长催。真同鹤久住，不学雁轻回。

妇女能相笑，儿童忍见猜。犹怜旧耆老，时有一书来。
应化非真分第三十二
释印肃（宋代）

应化即非真，高山水底行。
有情皆是妄，无妄胜南能。
次韵李季龙希膺 其四
曾广钧（清代）

莽宕东师一閧归，非啼非笑尽沾衣。如君崛起培风背，举世横流发杀机。

玄圣素王同鼎沸，神州赤县正艰危。莫忘带砺河山誓，白羽如云在一麾。
陈缉熙修撰先陇十咏 其七 寄心脩竹
韩雍（明代）

禅林茂脩篁，翠影荫玄室。清风入林杪，锵锵奏金石。

六逸不可招，七贤已陈迹。感古重伤今，游魂竟何适。
小涧
范成大（宋代）

石碍珠旒溅，滩平雾縠铺。
小童能好事，系马斸菖蒲。
叫天歌
李梦阳（明代）

弯弓兮带刀，彼谁者子逍遥。牵我妻放火，我言官府怒我。

彼逍遥者谁子，出门杀人，骑马城市。汝何人，谁教汝骑马。

持刃来，持刃来，彼杀我父兄，我今遇之，必杀此伧。

彼答言：奉黄榜招安。嗟嗟！柰何柰何！

彼不有官，饥官赈之，出有马骑。我有租、有猺、有役，苦楚胡不彼而。
恭纪恩赐诗 其二 赐金织蟒服
严嵩（明代）

宫恩宣赐蟒衣新，玉带金章并在身。度德自知难称服，遭时深幸得攀鳞。
经长溪岭忆鹤皋诸子
姚燮（清代）

洒衣竦微湿，夜气交众凉。沈霭互漠漠，郁为松楸香。

虎语泄盘谷，神火射幽篁。泥卤下盈尺，蹴之皆危梁。

水自远峰落，奚止千丈强？心悚动虞蹶，神沮不得扬。

故人居邃阁，睥睨浩八荒。飞梦骖霓车，海岛夕翱翔。

觅我不得见，城阴空赭黄。安知劳人劳，跋涉苦踝伤。

䍧牱幻耳目，暂睫生沧桑。出危倘有术，魂来其相羊。

南思复北顾，奇氛远益苍。苍然接湖尾，湖上光碧堂。

堂中朱丝弦，一月不更张。安即附鹄至，联袂写哀商。
丙辰除夕立春同伯兄儿孙集先祠
林熙春（明代）

龙飞丙岁绚龙光，腊去春来两斗忙。万户竹声开竹叶，三阳梅岭见梅芳。

忽思椿树音容远，却喜杏坛俎豆香。但愿弟兄频聚首，云仍奕世重羹墙。
陪元侍御游支硎山寺
刘长卿（唐代）

支公去已久，寂寞龙华会。古木闭空山，苍然暮相对。

林峦非一闭，水石有馀态。密竹藏晦明，群峰争向背。

峰峰带落日，步步入青霭。香气空翠中，猿声暮云外。

留连南台客，想像西方内。因逐溪水还，观心两无碍。
寓泊浙江寄汉阳孙迈郎中
潘阆（宋代）

维扬相别后，十载浙江居。
气概贫犹在，颠狂老渐疏。
已凭天柱客，曾寄汉阳书。
近见人来说，才华患有余。
哭女三首 其三
姚世钰（清代）

传业方今羡蔡邕，慰情那更比陶公。明知此恨古人少，哭女偏当无子翁。
登望云亭招友
朱庆馀（唐代）

日日恐无云可望，不辞逐静望来频。

共知亭下眠云远，解到上头能几人。
颂古十一首 其七
释子益（宋代）

不是风兮不是幡，活人只在笑谈间。面前坦坦平平路，背后重重叠叠山。
安平乐（圣节）
曹勋（宋代）

圣德如尧，圣心如舜，欣逢出震昌期。中兴继体，抚有寰瀛，三阳方是炎曦。万国朝元，奉崇严宸扆，咫尺天威。瑞色满三墀。渐嵩呼、均庆彤闱。

正金屋妆成，翠围红绕，香霭高散狻猊。东朝移雕辇，与坤仪、同奉瑶卮。阖殿花明，亿万载、咸歌寿祺。视天民，永祈宝历，垂衣端拱无为。
赠羽人二首 其一
张嵲（宋代）

逌然谁识坐忘心，拥褐无言闭息深。庭竹自摇人语寂，终朝相对祗胎禽。
颂古三十首 其十四
释怀深（宋代）

长江辊底浪如银，秋日白蘋红蓼新。莫怪扁舟难到岸，行船由在把梢人。
秋日同徵仲太史宗子伯昭游虎丘作
汤珍（明代）

殿堂突兀倚秋曛，剑壑经台郁紫氛。落木俯窥沧海峤，飞鸿遥送洞庭云。

登临洵美仍吾土，汗漫相期况有群。拟办草衣谋小隐，肯教重勒北山文。
送妻兄任以道赴房州竹山尉四首
项安世（宋代）

古来王谢家，生长習见闻。
人言不学问，楚楚自超群。
君侯妙质廪，博学而多文。
如玉作璠玙，可以奉明君。
宋丈望之见示华阳馆集志谢
王世贞（明代）

久矣谈天碣石荒，谁堪别馆号华阳。剑从江右光含斗，书学淮华字有霜。

此去中兴多大雅，向来孤愤半清商。亦知行部阳春色，倘许新题到草堂。
咄咄吟 其四
王应斗（明代）

索居何用叹奇穷，涉世真惭老未工。原火空燃非有种，江涛自未不因风。

忘情那复窥衷甲，炤隐还须藉且铜。读罢骚辞天可问，郁陶深处有神通。
余久不饮酒偶饮殊适因和九弟韵
李彭（宋代）

年侵畏病酒尊空，矧复听歌盛小丛。烟际鸟呼云际雨，花边蝶舞柳边风。

向来怀抱愁眉外，今日欢娱醉眼中。何用花奴鸣羯鼓，新诗解秽思无穷。
暮春忆图南伯氏
李来章（清代）

独遇山川眼倍明，迩来诗酒是同盟。欲将《骚》赋追平子，肯放春杯让步兵。

树密层阴藏野鸟，花稠香雾上棋枰。双柑斗酒长松下，芳草流莺唤晓晴。
次时叙韵送至先兄赴调
范成大（宋代）

梅柳欲动风作难，行人意在飞鸿间。
一官远游门户弱，百岁上策身心闲。
胸次饶渠有廊庙，梦魂叵使无江山。
栽桃种杏须付我，已办铁锁迟公攀。
下山纪游
成鹫（清代）

咄咄怪事，山僧忽作下山计。出门咫尺忘西东，迷津觅路逢老翁。

老翁胡卢笑掩口，两脚疾行徐举手。指予海日初出处，便是山僧下山路。

朝从小漫来，暮宿汀溪渚。半榻孤僧迷去住，老树作风山作雨。

暮宿汀溪渚，朝上大夫山。身如游蚁行九盘，十步一息穷跻攀。

陟层峦，登绝顶，七尺閒身万仞影。下方视我如蟭螟，我视下方如坐井。

下高岑，历峻坂，苍松荫天无晓晚。樵径闻歌歌渐远，南山牧客驱牛返。

牧客驱牛牛耳湿，山僧出云云在笠。千家烟火石桥东，青山一路沿溪入。

石桥桥边逢老叟，于我先人称畏友。四十二年重到来，蹉跎少壮成衰丑。

相见惊相识，知我行无力。煖汤濯足安床席，大言小言纷刺刺。

西窗语未终，东窗日已白。梦去是归僧，醒来仍作客。

归僧作客无已时，尘埃失却真须眉。出门岐路还路岐，旧游别作新相知。

君家兄弟多好道，今昔结交非草草。海门风雨僧初到，野寺吟诗见怀抱。

君作主中宾，我作宾中主。同是住山人，知我下山故。

山僧十日不归去，饥杀山中大鼷鼠。乞取市门米，煮用市门水。

担泉负米归乎来，折脚铛边冷烟起。饭熟谁当吃饭人，山中自谙山中味。
和许深父转运判官韵二首
袁说友（宋代）

我辈难忘故旧情，为君满意说诗情。
抛砖不愧尘埃想，剖蚌俄惊的皪明。
宦路几年嗟契阔，长安累月话平生。
诗筒趣趁邮筒急，吟到扬州更袖呈。
过孟津次先己酉韵
赵贞吉（明代）

回御指沧浪，吾家沱水傍。
苾刍香座稳，平仲野阴凉。
卜世传关香，交邻托仲光。
续经犹畏老，无力赋《长杨》。
祭欧阳文忠公文
王安石（宋代）

夫事有人力之可致，犹不可期，况乎天理之溟漠，又安可得而推！

惟公生有闻于当时，死有传于后世，苟能如此足矣，而亦又何悲！如公器质之深厚，智识之高远，而辅学术之精微，故充于文章，见于议论，豪健俊伟，怪巧瑰琦。其积于中者，浩如江河之停蓄；其发于外者，烂如日月之光辉。其清音幽韵，凄如飘风急雨之骤至；其雄辞闳辩，快如轻车骏马之奔驰。世之学者，无问识与不识，而读其文，则其人可知。

呜呼！自公仕宦四十年，上下往复，感世路之崎岖；虽屯邅困踬，窜斥流离，而终不可掩者，以其公议之是非。既压复起，遂显于世；果敢之气，刚正之节，至晚而不衰。

方仁宗皇帝临朝之末年，顾念后事，谓如公者，可寄以社稷之安危；及夫发谋决策，从容指顾，立定大计，谓千载而一时。功名成就，不居而去，其出处进退，又庶乎英魄灵气，不随异物腐散，而长在乎箕山之侧与颍水之湄。

然天下之无贤不肖，且犹为涕泣而歔欷。而况朝士大夫，平昔游从，又予心之所向慕而瞻依！

呜呼！盛衰兴废之理，自古如此，而临风想望，不能忘情者，念公之不可复见而其谁与归！
残月
寇准（宋代）

光随春漏细，影共夕烟流，
若近明河没，还疑坠玉钩。
黄莺儿·欢喜欢喜
侯善渊（元代）

欢喜欢喜。渐得清活计。透烟萝、湛湛圆明，照蓬瀛彻底。物外逍遥无拘系。任水云霞际。料家中指望还乡，我不去不去。
读苏武傅
刘宰（宋代）

李陵卫律两降人，大义相规几尽诚。
陵语不傅傅卫律，要令千载识交情。
王昭君
盛世忠（宋代）

汉使南归绝信音，毡庭青草始知春。
蛾眉却解安邦国，羞杀麒麟阁上人。
高安道中有怀故人李彤
吕本中（宋代）

寒起溪边芦荻风，霜林病叶未全红。雁随云落斜阳外，舟傍山全晚照中。

极目闲愁愁欲绝，满川离恨恨无穷。天涯更送亲朋去，尊酒何时再得同。
园中开牡丹一枝
朱翌（宋代）

天下花王都洛京，清明寒食走香軿。
东君欲表南来意，一朵荐然尚黄型。
宿营罗溪山
赵汝回（宋代）

鹫岭东游霁景微，碧桃花外一莺飞。
樵夫不斫垂潭树，知有僧人挂搭衣。
偈七首 其六
释允韶（宋代）

八月秋，何处热。风入松，声瑟瑟。落霞孤鹜齐飞，秋水长天一色。

不是对景对机，不是应时应节。下座巡堂去，吃茶珍重歇。
和元晦择之有诗见怀
张栻（宋代）

作别又如许，何当置我旁。
卷舒书在手，展转月侵床。
合志师千载，相思谩一方。
临风三叹息，此意渺难量。
午憩万虚坐睡
杨万里（宋代）

午暑残偏力，长亭歇未行。
睡乡蝇俶扰，诗阵笔专征。
今夕南吾枕，何时北我旌。
不应菊花酒，儿女不同倾。
金刚随机无尽颂·福智无比分第二十四
释印肃（宋代）

三千等大千，佛化进程言。
恒河沙众义，会底岂劳诠。
过八尺遇雨三首
杨万里（宋代）

细雨无声忽有声，乱珠跳作万银钉。
呼僮速买庉村酒，更煮鲈鱼蒪菜羹。
晨赴书局
宋祁（宋代）

上直蓬山远，轻轩截九逵。
晓光衔睥睨，秋色静罘罳。
渐觉苏裘敝，行嗟潘领衰。
鹪鹩自有志，不羡帝梧枝。
丁丑春秦大司空味经表叔扈跸南旋因同归里抵家未及信宿即登舟先次望亭驿匆匆留别内子
华飞（清代）

妒花风雨满春城，泪洒空杯送远行。便觅封侯何太急，到家寒食去清明。
来阳楼八咏分题四首 其四 茶烟榻
史鉴（明代）

定起茶初熟，烟生风更吹。村翁欲相候，惭愧鬓成丝。
老鹄营巢为大风所摧
牛焘（清代）

毛羽日摧残，营巢力正殚。未遑三窟许，难得一枝安。

旅食秋风倦，孤鸣夜月寒。鹪鹩应笑尔，绕树意盘桓。
八月二十日与馆中同舍游西湖作
葛立方（宋代）

系舟孤山脚，曳杖聊意行。
三贤已仙去，丹青俨南荣。
由来作诗苦，鼎峙太瘦生。
碑板摘奇艳，银钩出金声。
湖山久寂寥，谁能作斯人。
用强甫蒙仲韵十首
刘克庄（宋代）

已傍先庐敞便斋，善和万卷与君偕。
少时岁月真驰隙，圣处工夫未涉涯。
海浅蓬莱疑可近，云深阊阖不容排。
信书至老成何事，有酒聊浇磊块怀。
入关
纪迈宜（清代）

关外多峻岭，岭上矗重关。往返经嵚崟，龙门复长安。

土木渐平衍，怀来颇宽闲。山势若却避，逡巡青冥间。

西南接太行，其东亘西山。层层护神京，隐隐若龙蟠。

居庸最雄长，两壁高巑岏。峡束四十里，危堞欹云端。

咽喉扼要区，儿孙俯群峦。忆我初来时，乱石撞奔湍。

石瘦伤马足，湍清惊旅颜。十步九倾仄，百里千萦盘。

夜宿魂尚悸，晨征气犹啴。今过成坦途，顿忘登陟艰。

但觉山色佳，松石增苍寒。涧水循轨流，徐响鸣潺湲。

野屋插山嘴，屋角山花殷。丛祠结构牢，缘崖峻阑干。

欣览未及毕，南口憩晨餐。问此何时修，两月倏改观。

皇仁轸商旅，职贡通戎蛮。况兹来庭者，昆邪暨呼韩。

岂忍令远人，兴嗟行路难。除道与成梁，令典载《周官》。

帝曰其恤哉，勿惜公帑颁。至治洽唐虞，德泽岂易殚。

小臣林泉侣，滥窃膺簪冠。斯游实快意，藤杖穷跻攀。

宇宙富名岳，石室藏金丹。百未探一二，所惭双鬓斑。

人生几緉屐，浩然发长叹。
句
释昙颖（宋代）

天地尚空秦日月，山河不见汉君臣。
菩萨蛮
晏几道（宋代）

春风未放花心吐。尊前不拟分明语。酒色上来迟。绿须红杏枝。

今朝眉黛浅。暗恨归时远。前夜月当楼。相逢南陌头。
过新野遇吴门戚不磷山人言依马太史卜居此地忆余作令定交越廿载矣穷途旅食相对泫然留赠三章永怀旧好 其三
邓云霄（明代）

南飞乌鹊月明中，叹息高枝尚朔风。执手匆匆同逆旅，论心咄咄但书空。

暮年有地堪投老，久客无文可送穷。明发襄阳重回首，怜君隐处近庞公。
曹仁宪谨荣寿 其二
蔡来章（清代）

孔迩兴歌乐具瞻，能宽能猛又能廉。孝经羽翼持风教，义学栽培引养恬。

名震治中非保障，才誇别驾达闾阎。恭逢寿诞称觞会，士子衿耆献颂佥。
乌夜啼（送春）
李石（宋代）

绣阁和烟飞絮，粉墙映日吹红。花花柳柳成阴处，休恨五更风。

絮点铺排绿水，红香收拾黄蜂。留春尽道能留得，长在酒杯中。
淳熙八年春帖子词 太上皇后閤六首 其一
崔敦诗（宋代）

春晓慈闱启，君王奏问安。和声调嶰管，欢颂献椒盘。
金缕曲 题唐伯虎集后
俞庆曾（清代）

抛却功名后。莽生涯、惟凭诗酒。懒把文章传后世，只喜寻花问柳。

又何论、金章紫绶。醉里年华狂态在，看诸公、触热人间走。

杯在手，眉休皱。消尽英雄豪气否。想当时、长辞簪笏，大开笑口。

小谪须知蓬岛客，偶向红尘羁逗。应自笑、烟霞痼久。

只叹江淹才若此，抱云和、未向王门奏。剩仙馆，桃如旧。
五鼓
陆游（宋代）

梦断华胥夜艾时，遶廊萧散曳筇枝。
长空渐见明河落，短调犹残画角吹。
世事又随朝日出，钓船莫负早秋期。
南湖五亩新菰熟，此味惟应老子知。
丈夫
顾炎武（明代）

丈夫志四方，有事先县弧。焉能钓三江，终年守菰蒲。

如何驷隙间，流光日已徂。矫首望太行，努力驱盐车。

风吹河北雁，飒沓云中呼。岂无怀土心，所羡千里途。
喜雨示儿侄 其三
丘葵（宋代）

维天降灵雨，岂不雨石田。我自硗且确，枯悴莫怨天。
和潘泽之沈元吉泛舟湖上
王之道（宋代）

散骑真前辈，休文即当家。
泛舟成丽句，散绮见余霞。
惊去沙鸥没，招来酒旆斜。
春归何处觅，篱角见金沙。
献寿诗
孙纬（唐代）

面脸丹如朱顶鹤，髭髯长似绿毛龟。
欲知相府生辰日，此是人间祭灶时。
太常引·江梅开似蕊珠宫
佚名（宋代）

江梅开似蕊珠宫。报桃李、又春风。蓦岫看前峰。待摘取、横斜盏中。魏林楚岭，素妆清绝，不与众芳同。和月映帘栊。羡几点、施朱太红。
送龙克温还金陵时携侄袭百户职
徐溥（明代）

金陵有佳士，小阮共之京。阀阅承华胄，诗书擅令名。

论交酬夙愿，叙别动深情。草色连天远，槐阴过雨清。

三秋及流火，一月计归程。千里遥迎睇，征鸿好寄声。
秋思
张籍（唐代）

洛阳城里见秋风，欲作家书意万重。
复恐匆匆说不尽，行人临发又开封。
孙景赴怀宁尉
宋祁（宋代）

一行为吏日，千里背淮人。
兰助朝昏膳，丝垂宛转纶。
云容侵驿晓，江熊引帆春。
静治龙舒邑，氂生盗向秦。
述德兼陈情上哥舒大夫
李白（唐代）

天为国家孕英才，森森矛戟拥灵台。浩荡深谋喷江海，

纵横逸气走风雷。丈夫立身有如此，一呼三军皆披靡。

卫青谩作大将军，白起真成一竖子。
宿半息轩酬半息主人
释今无（明代）

绳床携得挂高斋，却喜幽情对妙才。水石忽疑城内有，笑谈如入镜中来。

风侵碧树枝频出，雨暗银缸影或开。才一渡江心便忆，如波千顷正徘徊。
又上梁丞相寿口号十首 其七
许及之（宋代）

殿家前日中和节，相府今朝岳降辰。敕遣貂珰宣赐酒，黄封题作百千春。
夜宿合塘铺借壁间韵二首
易士达（宋代）

潇潇冷雨送昏黄，伦竹吟风到客窗。
短梦欲成肠已断，明朝一岭即旴江。
奉同原甫赋澄心堂纸
韩维（宋代）

江南国土未破前，澄心名纸世已传。高堂久倾不复见，谁谓此物犹依然。

当时万杵捣云叶，铺出几案滑且坚。剡溪藤骨不足数，蜀江玉屑谁复怜。

君臣嬉燕盛文采，骈章丽曲斗巧儇。一朝零落随散地，中原箧笥生光鲜。

君安得此尚百幅，题以大句先群贤。群贤落笔富精丽，琼琚宝玦相钩联。

嗟予材力岂当敌，虽欲强赋何能妍。耽独玩物古所戒，崇尚浮藻政岂先。

江南可哀纸可惜，后有观者存吾篇。
南歌子
程大昌（宋代）

和。取最后两阕，试追元韵。地窄，但能小举袖，不容敷舒也。

每月冰轮转，常疑桂影摇。封姨特地借今宵。万水一规光景、湛寒瑶。

圆处应无恨，君胡不自聊。谁家隐隐度晴箫。莫是素娥仙玉、会丛霄。
奉寄高常侍（一作寄高三十五大夫）
杜甫（唐代）

汶上相逢年颇多，飞腾无那故人何。总戎楚蜀应全未，

方驾曹刘不啻过。今日朝廷须汲黯，中原将帅忆廉颇。

天涯春色催迟暮，别泪遥添锦水波。
题秋堂四兰 其三 雨
释绍昙（宋代）

娥英吊舜于九疑，泣泪如雨。佩玉零乱，半委尘泥。

愚恐离骚九歌，曲尽其哀，香魂冷而卒难拈也。
消息
晁说之（宋代）

两月中原消息断，不应京国亦无闻。
庙堂如未弃黎庶，日日诏书清垢氛。
送万伯修中丞之朝鲜四首 其四
胡应麟（明代）

辉煌珠履将坛从，奕叶金貂帝眷浓。座上短衣容薜荔，尊前长眷叩芙蓉。

扶桑日出消千蜃，细柳天回驻六龙。可念茂林词赋客，当垆憔悴谒临邛。
遗画工诗
释明解（唐代）

握手不能别，抚膺聊自伤。痛矣时阴短，悲哉泉路长。

松林惊野吹，荒隧落寒霜。言离何以赠，留心内典章。
德骏贤郎铭字韵
史浩（宋代）

老凤鸣阿阁，有雏灿丹青。相将上浮玉，有翼垂南溟。

惟实在竹上，香雾风泠泠。惟泉似清醴，漱作甘露零。

满胸饮冰雪，终日翔禅扃。摩娑古断碑，颦頞嗟天刑。

觅句写真赏，岂只誇一能。后生正可畏，之子乃妙龄。

使我读数四，爽气生襟灵。飞书寄豚犬，俾作座右铭。
病後作
陆游（宋代）

骨相坐一寒，仕宦经百谪。
晚入文昌省，又坐烦言啧。
诏昼复收召，付以大典册。
期年甫奏篇，皇恐亟自劾。
归来稽山下，三食新获麦。
草履布裙襦，徒步老阡陌。
今年疾屡作，怳若将归客。
道士言犯土，拜章安舍宅。
巫言神去干，翦纸招魂魄。
把臂忽自悟，此岂屋漏脉？尽去囊中药，默观鼻端白。
正气徐自还，鬼子何足磔！
三叠东曙麻字韵
顾清（明代）

酒熟床头不用赊，美人何处诵南华。千门欲动王孙草，三径犹南处士花。

林壑几时还窈窕，乾坤今日本清嘉。閒来会得环中意，未遣愁心作乱麻。
偈颂一百零二首 其八十一
释绍昙（宋代）

玩犀牛，呼小玉。一种风标，十分尘俗。勤巴子病入膏肓，老盐官笑含鸩毒。

花簇簇，锦簇簇，云峰老人曾刮目。我从山水窟中来，自谓一生看不足。

看不足，眨得眼来，云归幽谷。
次韵严巨孟 其二
郑侠（宋代）

侠也荒唐学，文章愧古风。谁将覆醯醢，子谓近蜺虹。

去圣虽云远，微言信可宗。期君振颓敝，谟典嗣前功。
梅溪徙居吾乡北山下
张埴（宋代）

午夜贪泥饮，深村认路归。
千岐纷莫辨，一隙炯相辉。
秋日无莼美，春风有蕨薇。
人生皆寓尔，惟勿此心违。
红梅三首
苏轼（宋代）

怕愁贪睡独开迟，自恐冰容不入时。
故作小红桃杏色，尚余孤瘦雪霜姿。
寒心未肯随春态，酒晕无端上玉肌。
诗老不知梅格在，更看绿叶与青枝。

雪里开花却是迟，何如独占上春时。
也知造物含深意，故与施朱发妙姿。
细雨裛残千颗泪，轻寒瘦损一分肌。
不应便杂夭桃杏，半点微酸已著枝。

幽人自恨探春迟，不见檀心未吐时。
丹鼎夺胎那是宝，玉人頩颊更多姿。
抱丛暗蕊初含子，落盏穠香已透肌。
乞与徐熙新画样，竹间璀璨出斜枝。
和昌甫竹句 其七
韩淲（宋代）

苍筤亭种千竿竹，三十年前此地家。野水纵横旧时涧，客来犹得共瓜茶。
咏琥珀
韦应物（唐代）

曾为老茯神，本是寒松液。
蚊蚋落其中，千年犹可觌。
步月
邓剡（宋代）

皓月流华光，微霄暧虚碧。
空庭四无人，及此美□夕。
霏微弄香四，淡荡舒玉色。
离离花影斜，梢梢兰露滴。
颓然意忘倦，欲起还自惜。
春情谅难得，后夜空相忆。
浣溪沙（忆西湖）
林淳（宋代）

却忆西湖烂漫游。水涵山影翠光浮。轻舟短棹不惊鸥。

带露精神花妩媚，依风情态柳温柔。莺歌燕语巧相留。
寄行之 其二
许景衡（宋代）

问讯卢家大小僧，忆渠旅思为消凝。春禽言语得能好，秋水精神更乞增。

今日垂髫且嬉戏，他年鼓翼看飞腾。悬知父党无能解，头白丝丝面有棱。
题欹器图
刘禹锡（唐代）

秦国功成思税驾，晋臣名遂叹危机。

无因上蔡牵黄犬，愿作丹徒一布衣。
游籍田
周端臣（宋代）

国典斯为重，亲耕示不轻。
诏涓正月吉，躬率百僚行。
奉礼仪修献，司农哭具呈。
储胥严武备，卤簿肃文明。
北阕班春早，东郊贺雨晴。
青坛晨气润，紫陌晓寒清。
玄武移天仗，钩陈出帝城。
停云依别殿，翔鸟避行营。
十二苍龙驾，三千日虎兵。
园花迎翠辇，田柳拂霓旌。
少皋陈圭瓒，先农荐特牲。
绀辕萦黛耜，苍佩映朱弦。
俯讲三推礼，祗勤万乘情。
艰难均土庶，次第及公卿。
海寓瞻秋稔，山川庆礼成。
岂惟知稼穑，况乃奉粢盛。
祈岁稽豳雅，因时访舜耕。
顾严天下劝，非侈国人荣。
芸史观先烈，桑枢欢晚生。
何当蒇熙事，夷夏颂隆平。
张都统怀古四首
郭印（宋代）

人言诸葛事功难，八阵堂堂指顾间。
认得君臣鱼有水，个中蛇势似常山。
燕坐 其二
张镃（宋代）

为君刻意五七字，甫壮知心一两人。百计纵疏终办此，直疑贾孟是前身。
留别馆中诸公
韩驹（宋代）

暂谪人间去，群仙莫浪猜。尘缘吾未断，不是薄蓬莱。
观诸人唱和
胡寅（宋代）

五言虽窘步，才力竞雄夸。
壑耸千章木，霄霏五色霞。
声谐金掷地，梦到笔生花。
岂谓明珠贯，清辉照蔀家。
寄外
刘彤（宋代）

碧纱窗外一声蝉，牵断愁肠懒尽眠。
千里才郎归未得，无言空拨玉粘烟。
郁孤台
高翥（宋代）

十年重上郁孤台，带得江湖白发来。
满眼青山旧相识，晚鸦群噪莫惊猜。
玉楼春
袁去华（宋代）

垂鬟初学窥门户。妙舞妍歌俱独步。引成密约笑言间，认得真独离别处。

潘郎两鬓今如许。纵得相逢知认否。多时无雁寄书来，今夜倩风吹梦去。
潮平颂五章
庞嵩（明代）

明明天子，嘉靖殷邦。率地普天，万方来王。北虏晨遁，倭奴夕襄。

矧尔广潮，居国南乡。而抗车辙，臂若螗螂。

明明天子，赫震厥怒。我有方文，我有召武。桓桓于征，阚如虓虎。

歼厥渠魁，仍执丑虏。俾民突有烟，俾民室斯堵。

海涛既清，京观峨峨。潮方既平，厥功孰多。予曰有奔奏，政清人和。

予曰有奔奏，先驱震那。

人亦有言，抚制惟烈。以峙其粻，戢寇有截。维我蔡公，炳先作哲。

人亦有言，政在元戎。以逭其逋，以馁其锋。俾获就擒，实维蔡公。

于惟蔡公，仁而有勇。缓带轻裘，不戁不竦。大憝既澄，群奸滋恐。

谁则剥脂，谁则窃俸。言奏肤功，蕃锡斯宠。爰握政枢，爰司宪总。

俾霖雨于八方，华夷一统。
忆强甫
刘克庄（宋代）

临歧约共屠苏酒，及饮屠苏汝未归。
纵使举头瞻日近，可堪返未见云飞。
索长安米难淹久，回剡溪船果是非。
别后安书如束笋，眼穿新岁雁来稀。
白羽扇
白居易（唐代）

素是自然色，圆因裁制功。飒如松起籁，飘似鹤翻空。

盛夏不销雪，终年无尽风。引秋生手里，藏月入怀中。

麈尾斑非疋，蒲葵陋不同。何人称相对，清瘦白须翁。
夏夜
陆游（宋代）

庭荒蔓草长，堂豁爽气入。
悠然推枕起，聊作倚杖立。
飞萤亦避雨，黏栋光熠熠。
南邻输税归，小妇愁夜汲。
偈颂十二首
释道璨（宋代）

天晴盖却屋，乘时刈却禾。
输纳王租了，秋冬事转多。
阿呵呵，唤不回头争奈何。
次韵王待制游东坡留题十一绝
喻良能（宋代）

当年随意乐江天，句句新诗尽可传。
事业文章两俱美，先生兼比二公贤。
送友人还蜀
李甡（清代）

握手怜今夕，崎岖指故都。青山开倦眼，疲马恋平芜。

石栈盘云细，啼猿向客孤。衰亲应计日，岂为慕菰芦。
同信民出城南访正叔共约南湖之游至今不果信民即有长沙之行恐遂爽约戏作诗以督之
谢逸（宋代）

初见南湖冻未消，只今流水又平桥。驱除腊雪烦梅蕊，收拾春风倩柳条。

岂有故人行作别，不将樽酒慰无聊。府中诸史皆英妙，早晚相从幸见招。
和人怀归
袁说友（宋代）

宦海风波恶，穷途故旧新。
匹夫犹按剑，夜璧莫投人。
狎水舟沈羽，防城口累身。
归来老丘壑，一笑乐吾真。
玉楼春
侯置（宋代）

市桥灯火春星碎。街鼓催归人未醉。半嗔还笑眼回波，欲去更留眉敛翠。

归来短烛余红泪。月淡天高梅影细。北风休遣雁南来，断送不成今夜睡。
赤嵌城
钱琦（明代）

几历沧桑劫，孤留赤嵌城。有人谈往事，到此悟浮生。

地迥云山阔，时平烽火清。不妨残堞上，高枕听潮声。
太华
徐积（宋代）

怪怪不可状，谁云仞五千。直侵黄道穿，高傍白榆篇。

秀气环秦黄，浓岚滴渭川。掌高长托日，汉狭半含巅。

夜响金丹杵，秋香玉井莲。排虚摧劲翮，横锐决浮烟。

隐豹文章异，孤松节操坚。渴虹粗饮涧，饥虎瘦吞泉。

磴道奇花合，杉株古蔓缠。群材皆挺特，馀壤可陶甄。

义兽期臻萃，妖狐困坠颠。二关资控扼，万里却腥膻。

真势南冲斗，雄姿北阚燕。波涛清大海，风雨到穷边。

镇压地常静，磨砻天更圆。他山皆俯视，何物可齐肩。
胡原仲
周必大（宋代）

西伯王业兴，海滨归二老。汉家念羽翼，坐致商山皓。

恭惟陛下圣，尊德继雍镐。先生学孔孟，不但遗编抱。

致身虽苦晚，闻道固已早。昨随弓旌招，著脚历蓬岛。

夜陪藜杖青，朝奏囊封皂。第令坐台阁，不减照乘宝。

思归独何事，岂为子规恼。祠官厚禀假，命秩略资考。

恩荣固无愧，出处吾有道。漫漫七闽路，去去春风好。

都门送别处，怀抱要倾倒。相思常情耳，再拜请善祷。

临雍有故事，乞言非草草。指期裹蒲轮，未可迹如扫。
云心遣示雨凉古句用旧韵再次奉答
萧立之（宋代）

黑猪渡河天不风，苍龙衔烛不敢红。一瓶何处马背倒，芰塍藕荡漫西东。

西风佳时数重七，乾鹊桥成云□湿。兰膏香冷梦初回，花馆月寒秋又立。

岐山千岁无凤凰，玉帝夜行龙虎章。九仙拍手一佛笑，橘花多处开笄篁。

卓剑泉深酌晴雪，叉鱼亭空倚寒月。秦郎椽笔玉虬飞，雪壁流云香味歇。

三年两鬓吹蛮烟，浪说梅福能神仙。金精秋寒木鹤瘦，银湾水落芝田乾。

乞身归去望云拜，蓬莱浅清风物改。停云有赋应年年，相思起立梅花前。
闰月朔日寄府公给事二首 其一
刘敞（宋代）

良闰百年逢，佳辰献岁同。春应随北斗，天与缓东风。

柳带参差翠，花英点染红。韶华供醉眼，未负黑头翁。
柳枝
张泌（唐代）

腻粉琼妆透碧纱，雪休夸。金凤搔头坠鬓斜，发交加¤

倚著云屏新睡觉，思梦笑。红腮隐出枕函花，有些些。
悼楚石和尚诗 其二
智及（明代）

圣主从容问鬼神，当机一默重千钧。荼毗直下金门诏，火聚全彰净法身。

平地惊翻三世佛，等闲瞎却一城人。大悲愿力知多少，枯木花开别是春。
天津感事二十六首
邵雍（宋代）

去年桥上凭栏人，今岁桥边骑马身。
桥上桥边不知数，於今但记十三春。